Ο πρίγκιπας της Βρετανίας Κάρολος απέτισε φόρο τιμής σήμερα στη γιαγιά του, την πριγκίπισσα Αλίκη, γιατί είχε προσφέρει καταφύγιο σε Εβραίους στην Ελλάδα την περίοδο της κατοχής από τους ναζί, λέγοντας ότι η βασιλική οικογένεια αισθάνθηκε πραγματικά περήφανη για την αναγνώριση από το Ισραήλ του ηρωισμού που επέδειξε η γιαγιά του στο Ολοκαύτωμα.



Μιλώντας στην Ιερουσαλήμ, στην τελετή μνήμης για το Ολοκαύτωμα, στην οποία παρέστησαν μεταξύ των προσκεκλημένων 40 αρχηγοί κρατών και κυβερνήσεων, ο Κάρολος, πρώτος στη σειρά διαδοχής του βρετανικού θρόνου, είπε: "Έχω αντλήσει έμπνευση από τις ανιδιοτελείς ενέργειες της αγαπημένης μου γιαγιάς, της πριγκίπισσας Αλίκης της Ελλάδας, η οποία το 1943 στην κατοχική Αθήνα έσωσε μια εβραϊκή οικογένεια μεταφέροντάς την στο σπίτι της όπου την έκρυψε".



"Η γιαγιά μου, που είναι θαμμένη στο Όρος των Ελαιών, έχει ένα δέντρο στο όνομά της εδώ στο Γιαντ Βασέμ και θεωρείται ως μια από τους Δίκαιους μεταξύ των Εθνών ... ένα γεγονός που δίνει σε μένα και την οικογένειά μου τεράστια υπερηφάνεια".



Η πριγκίπισσα Αλίκη του Μπάτενμπεργκ και της Ελλάδας ήταν η πεθερά της βασίλισσας Ελισάβετ Β'. Ευσεβής χριστιανή, πέθανε στο Λονδίνο το 1969 και είχε ζητήσει να ταφεί στην Ιερουσαλήμ, δίπλα στη θεία της, η οποία όπως και η Αλίκη είχε γίνει καλόγρια και είχε ιδρύσει ένα μοναστήρι.



Το 1993, η πριγκίπισσα έλαβε την υψηλότερη τιμή που δίνει σε μη Εβραίους το Γιαντ Βασέμ γιατί είχε κρύψει τρία μέλη της οικογένειας Κοέν στο σπίτι της στην Αθήνα κατά τη διάρκεια του Β΄ Παγκοσμίου Πολέμου.



O Κάρολος συναντήθηκε με τον πρόεδρο του Ισραήλ Ρεουβέν Ρίβλιν και εξέφρασε τη δέσμευσή του στην καταπολέμηση του αντισημιτισμού.





Πηγή: ΑΠΕ-ΜΠΕ